# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Rheoliadau Cynllun Effeithlonrwydd Ynni’r Ymrwymiad Lleihau Carbon (Diwygio)**  **(Ymadael â’r UE) 2018** |
| **DYDDIAD**  | **27 Tachwedd 2018** |
| **GAN**  | **Julie James AC, Arweinydd y Tŷ a’r Prif Chwip** |

**Rheoliadau Cynllun Effeithlonrwydd Ynni’r Ymrwymiad Lleihau Carbon (Diwygio)**  **(Ymadael â’r UE) 2018**

Mae'r Rheoliadau hyn yn cynnwys darpariaethau sy'n dod o fewn meysydd lle y mae cymhwysedd wedi ei ddatganoli; mae'r darpariaethau hyn yn diwygio'r ddeddfwriaeth a ganlyn.

Deddfwriaeth Ddomestig

* Gorchymyn Cynllun Effeithlonrwydd Ynni’r Ymrwymiad Lleihau Carbon 2013

**Effaith yr OSau mewn perthynas â Chymru:**

O ran effaith yr OSau yng Nghymru, mae'n gwneud mân ddiwygiadau technegol i gynllun masnachu allyriadau mewn cysylltiad â nwyon tŷ gwydr.

**Unrhyw effaith y gall yr OS ei chael ar gymhwysedd deddfwriaethol y Cynulliad a/neu gymhwysedd gweithredol Gweinidogion Cymru**

Mae'r OSau (pan fônt yn berthnasol i Gymru) o fewn cymhwysedd deddfwriaethol, fodd bynnag, o dan yr amgylchiadau eithriadol hyn pan fo gofyn inni ystyried a chywiro nifer digyffelyb o ddarnau deddfwriaeth o fewn amserlen dynn gan ddefnyddio adnoddau cyfyngedig, egwyddor gyffredinol Llywodraeth Cymru yw ein bod yn gofyn i Lywodraeth y DU ddeddfu ar ein rhan ar gyfer nifer mawr o offerynnau statudol.

**Diben y diwygiadau**

Bydd Deddf Ymadael â'r Undeb Ewropeaidd 2018 yn gosod deddfwriaeth sy'n deillio o'r UE yn ei lle i sicrhau ei bod yn gweithredu'n gywir ac yn effeithlon pan fydd y DU wedi ymadael â'r UE.

Mae'r diwygiadau hyn yn mynd i'r afael â methiannau sy'n deillio o ymadawiad y DU â'r UE. Mae'r offeryn yn diwygio darpariaethau a fydd, er enghraifft, yn dod yn amhriodol neu'n ddibwrpas.

Ar ôl ymadael, ni fyddai cyfraith berthnasol yr UE, os na chaiff ei diwygio, yn gweithredu'n gywir i'r fath raddau fel y gellid bwrw amheuaeth ar y pwerau i barhau i gyflawni swyddogaethau statudol.

Mae'r offeryn hwn yn diwygio'r ddeddfwriaeth berthnasol i sicrhau bod mesurau diogelu a fframweithiau rheoliadol yn cael eu cynnal a'u cadw, ac yn parhau i weithio yn yr un modd pan fydd y DU wedi ymadael â'r UE.

Mae'r Offeryn Statudol a'r Memorandwm Esboniadol sy’n mynd gydag ef, ac sy'n nodi effaith pob un o'r diwygiadau, ar gael yma: <https://www.gov.uk/eu-withdrawal-act-2018-statutory-instruments/the-crc-energy-efficiency-scheme-amendment-eu-exit-regulations-2018>

**Pam y rhoddwyd cydsyniad**

Rhoddwyd cydsyniad i Lywodraeth y DU wneud y cywiriadau hyn o ran ac ar ran Cymru, am resymau’n ymwneud ag effeithlonrwydd, hwylustod ac oherwydd natur dechnegol y diwygiadau. Mae’r diwygiadau wedi cael eu hystyried yn llawn; ac nid oes unrhyw wahaniaeth o ran polisi. Diben y diwygiadau hyn yw sicrhau bod y llyfr statud yn parhau i weithio ar ôl i’r DU ymadael â’r UE. Mae hyn yn unol â’r egwyddorion ar gyfer cywiro y cytunwyd arnynt ym mis Mai gan Is-bwyllgor y Cabinet ar Bontio Ewropeaidd.